*Jn13,7 Jézus így válaszolt neki: „Amit én teszek, most még nem érted, de később majd megérted.”*

Nem tudom, Jézus szelíd válasza megnyugtatta-e Pétert. Azt sem tudom, hogy fogadta azt, hogy várni kell a megértésre. Azt főleg nem tudom, erre a válaszra felmerült-e Péterben, hogy neki is ezt kell majd csinálni. Jobban megnézve Jézus mondata nem is a feltett kérdésre a válasz, hanem tovább mutat annál.

Péter itt még nem értette azt a szeretetet, amely a keresztre vitte Jézust. Nem értette azt sem, miért ez a megváltás módja, mert nem is ez foglalkoztatta. Péter sem akkor, sem most nincs egyedül. Mi sem tudjuk felfogni Isten végtelen szeretetét, a testté lett Jézust, a keresztet stb.! Ezen felül sokszor nem is értjük Isten minden tettét. Egyszerűen csak azért, mert nem tudjuk felfogni mit miért tesz. Itt jön segítségünkre a hit. Bízom Isten jóságában, hiszem, hogy minden a terve és célja szerint alakul életemben és hálás vagyok ezért. Tudom, hogy Nála jó kezekben van az életem. A te életed is az Ő kezében van? *Vadon Gyula*